Dagligevarebutikker udsættes for organiseret tyveri. Første anholdelse er sket, efter overvågningsvideo blev delt på nettet.

Butiksindehaver Brian Rosenstand troede ikke sine egne øjne, da han kiggede overvågningsvideoen igennem.

På under et minut var tre mænd gået ind og ud af hans Meny-filial på Toftegårdsplads i Valby med store kasser slik til en samlet værdi af flere tusinde kroner, mens en fjerde mand holdt vagt.

Det var ikke første gang, at de unge mænd havde plyndret butikken. Og det endda umaskerede og ved højlys dag.

I frustration lagde købmanden Brian Rosenstand derfor kort efter, i begyndelsen af oktober, overvågningsvideoen ud på Facebook.

Videoen var ledsaget af følgende tekst:

- Detailhandlen skriger på hjælp - mens tyveknægtene bare slipper afsted. Hvornår stopper det, således at detailhandlen får reelle muligheder for at få sine stjålne varer tilbage, mens tyveknægtene samtidig bliver straffet på en måde, så de forstår, at det har konsekvens. I dag sker der intet.

Tyverier på Vestegnen, Midtsjælland og Nordsjælland

Brian Rosenstand mener, at butikstyveriet er organiseret, og selvom det er ulovligt at dele overvågningsbillederne, er det altså, hvad købmanden har gjort.

Nu har det vist sig, at overvågningsvideoen har været medvirkende til, at politiet har foretaget den første anholdelse i sagen.

Vi kigger i øjeblikket på 39 sager, hvor metoden har været den samme. Charlotte Skovby, efterforskningsleder

En 17-årig mand fra Ballerup blev torsdag morgen lagt i håndjern under en planlagt anholdelses- og ransagningsaktion.

Manden mistænkes for at stå bag talrige tyverier fra supermarkeder og tankstationer begået på Københavns Vestegn, Midtsjælland og i Nordsjælland. Anholdelsen skete efter et større forudgående efterforskningssamarbejde, fortæller efterforskningsleder Charlotte Skovby fra Københavns Vestegns Politi til TV 2.

- Vi kigger i øjeblikket på 39 sager, hvor metoden har været den samme. De her mænd går totalt umaskerede ind i butikkerne og tager varerne. Vi har brugt overvågningsbilleder og flere andre billeder og sendt dem rundt i vores systemer, så de mænd, vi er på udkig efter, var ikke så svære at identificere, siger efterforskningslederen, som bestemt ikke vil udelukke, at der kan komme flere anholdelser i den kommende tid.

Købmand: Det er bestillingsarbejde

Det affødte stor debat, da købmanden Brian Rosenstand offentliggjorde overvågningsvideoen fra sin butik i Valby. Ikke mindst fordi Brian Rosenstand delte videoen på Facebook uden sløring af gerningsmændene.

På videoen kan man tydeligt se, hvem mændene er. Samt at de helt roligt går ind ad døren til butikken, forsyner sig med læssevis af slik fra en vareopstilling ved indgangen og afslappet går ud igen, den ene efter den anden.

- Det her eksempel, som burde kunne få både borgere, politikere og politiet til at se, hvor ekstremt og voldsomt det er. Både i forhold til kroner og ører, i forhold til hvor hurtigt og organiseret det er, og hvilke typer det er, personalet skal tilbageholde, har Brian Rosenstand udtalt til TV 2 Lorry.

Samtidig siger han, at han mener, at der er tale om "bestillingsarbejde". Købmandens teori er, at de mange poser slik, som gerningsmændene stikker af med, sandsynligvis ryger direkte videre til en kiosk, som derefter sælger varerne. Han vurderer, at mændene den dag i begyndelsen af oktober slap afsted med slik for i alt 8.000 kroner.

Krænker vores retsfølelse

Ifølge De Samvirkende Købmænd er Brian Rosenstand fra Meny i Valby langt fra den eneste købmand i Danmark, der kæmper med problemet. Tyveriet er omfattende, det er organiseret og tyvene slipper billigt - hvis ikke gratis - fra det, lyder det fra brancheorganisationen.

Vi mener, at der er bagmænd derude. Charlotte Skovby, efterforskningsleder

Men spørger man efterforskningsleder Charlotte Skovby fra Københavns Vestegns Politi, så er man i fuld gang med at spore mændene, der står bag røverierne.

- Vi har forsøgt at få fat på flere i dag, men den 17-årige er den eneste, vi på nuværende tidspunkt har anholdt. Vi mener, at der er bagmænd derude, og dem leder vi selvfølgelig efter, men jeg kan ikke løfte sløret for denne del af efterforskningen nu og her. Jeg vil dog godt sige, at jeg synes, at det her virkelig er groft. Det krænker jo vores retsfølelse, at de her mænd så åbenlyst går ind i butikkerne og slæber varerne ud, siger Charlotte Skovby til TV 2.

Den 17-årige mand bliver fremstillet i grundlovsforhør i Glostrup Ret fredag med begæring om varetægtsfængsling.

- Nu skal vores videre efterforskning klarlægge, om han har mere på samvittigheden, lyder det fra efterforskningslederen.

Borgere skal kunne dele overvågning

Justitsminister Søren Pape Poulsen (K) lancerede desuden 12. oktober et nyt initiativ, der skal gøre det nemmere at dele overvågningsbilleder og videoer af efterlyste personer på lovlig vis.

Konkret foreslås det, at det gøres lovligt for borgere at indlevere overvågningsbilleder eller video på hjemmesiden politi.dk. Hvis politiet så vurderer, at billederne bør deles, så kan de herefter offentliggøre dem på politiets hjemmeside. Herefter kan borgerne så på lovlig vis dele dem på de sociale medier.

- Vi har oplevet, at folk ikke kan forstå, at de har billeder af situationen, men ikke må dele dem. Der må politiet blive endnu bedre og hurtigere til at kunne dele billederne, sagde Søren Pape Poulsen til TV 2 i forbindelse med lanceringen af det nye initiativ, som Politiforbundet bakker op om.

- Det er jo helt uholdbart nogle af de billeder, I for eksempel har vist for nylig på TV 2 Nyhederne, hvor man bærer store kasser med slik direkte ud af butikken uden på nogen måde at skjule det, har formand for Politiforbundet Claus Oxfeldt udtalt